11/09/2009 | Administración LocalMunicipal
Oleiros
Urbanismo
Publicación resolución Alcaldía número 3.693/09 para xeral coñecemento da poboación

ANUNCIO De acordo co punto quinto da Resolución desta Alcaldía nº 3.693/09 de data 31.08.09, procédese a súa publicación no Boletín Oficial da Provincia, para os efectos oportunos: “RESOLUCIÓN Nº 3.693/09 Na Casa Consistorial de Oleiros, a trinta e un de agosto de dous mil nove, o Sr. Alcalde-Presidente, DON ANGEL GARCÍA SEOANE, dita a seguinte RESOLUCIÓN: RESULTANDO que a Axencia Estatal de Seguridade Aérea dependente do Ministerio de Fomento remitiu o 30 de xuño de 2009, nº 12017, instrución sobre a tramitación de solicitudes de autorización administrativa en materia de servidumes aeronáuticas, lembrando a necesidade de obter con carácter previo á concesión de licenzas urbanísticas, a resolución favorable de AESA, nos seguintes supostos: · Calquera construción ou modificación temporal ou permanente da construción do terreo, da súa superficie ou dos elementos que sobre ela se encontren, estruturas, postes, antenas, guindastres afectadas polas servidumes aeronáuticas. · Calquera construción ou obstáculo á navegación aérea que se eleven a unha altura superior aos cen metros sobre planicies, partes prominentes do terreo ou nivel do mar dentro de augas xurisdicionais, estean ou non afectadas pola proxección das servidumes. RESULTANDO que o termo municipal de Oleiros está afectado polas servidumes aeronáuticas e acústicas do Plan Director do Aeroporto de A Coruña, e así aparecen reflexadas no Plan Xeral Municipal de Ordenación, aprobado parcialmente por Orde de 11.03.09 da C. P. T. O. P. T., BOP nº 75 de 02.04.2009, DOG nº 81 de 28.04.2009, plano 6. RESULTANDO que antes de proceder a ditar resolución outorgando a correspondente licenza deberá constar no expediente a correspondente autorización da Axencia Estatal de Seguridade Aérea ou ben resolución de non estar afectada a construción ou instalación pola servidume aeronáutica. De aí que sexa necesario coordinar a tramitación de solicitude de autorización administrativa de servidumes aeronáuticas co procedemento de outorgamento de licenza urbanística. Sobre todo deben adoptarse os medios precisos para que os cidadáns teñan coñecemento das tramitacións que lles afectan en orde ao cumprimento da normativa sobre servidumes aeronáuticas. RESULTANDO que o artigo 194.2 da Lei 9/2002 de ordenación urbanística e protección do medio rural de Galicia establece as actuacións que están suxeitas a previa licenza urbanística, sen prexuízo das autorizacións que fosen procedentes de acordo coa lexislación aplicable. No suposto en cuestión a lexislación aplicable ás servidumes aeronáuticas o constitúe a Lei 48/1960 de 21 de xullo, de Navegación Aérea, o Decreto 584/72 de 24 de febreiro, modificado polo Decreto 2490/1974 e o Real Decreto 1541/2003 de 5 de decembro. RESULTANDO que de conformidade co art.29 e 30 do Decreto 584/72, os organismos provinciais e municipais non poderán autorizar obras, instalacións ou plantacións en zonas afectadas a servidumes aeronáuticas sen a previa resolución favorable da AESA. RESULTANDO que o silencio administrativo en materia de servidumes aeronáuticas ten un efecto desestimatorio, segundo o anexo 2 da disposición adicional vixésimo novena da Lei 14/2000 de 29 de decembro de medidas fiscais, administrativas e da orde social. RESULTANDO que o outorgamento de licenzas sen a previa resposta da Axencia Estatal pode acarrear graves problemas para o interesado en caso de resultar desestimada súa solicitude, posto que pode levar a suspensión das obras e a incoación de expediente sancionador, tamén para o Concello no suposto de responsabilidade patrimonial administrativa. En uso das competencias establecidas polo art.21.1 a) da Lei de Bases de Réxime Local e art.41.2 do Regulamento de Organización, Funcionamento e Réxime Xurídico das Corporacións Locais, RESOLVO: Primeiro.- Poñer en coñecemento dos cidadáns interesados na obtención de licenzas urbanísticas que: http://www.seguridadaerea.es/AESA/LANG_CASTELLANO/NAVEGACIONSegundo.- En relación ás licenzas urbanísticas solicitadas (expedientes en tramitación), de conformidade co art.42.5 da Lei de Réxime Xurídico das Administracións Públicas e do procedemento administrativo común, procede a suspensión do prazo de outorgamento de licenzas urbanísticas por prazo máximo de tres meses, para que o interesado poida tramitar a correspondente resolución da Axencia Estatal de Seguridade Aérea sobre servidumes aeronáuticas. Terceiro.- En relación á posibilidade de simultanear os procedementos de outorgamento de licenza e tramitación da autorización administrativa sobre servidume aeronáutica, ponse en coñecemento dos cidadáns que: · No suposto que o interesado pretenda simultanear os dous procedementos presentando ao mesmo tempo a documentación para tramitar a autorización administrativa de servidume aeronáutica e documentación para solicitude de licenza urbanística, procede que se dite resolución en cada un dos expedientes sobre suspensión por prazo de tres meses, do prazo máximo legal para resolver un procedemento de conformidade co establecido no art.42.5 da LRXPAC. O Concello non poderá ditar resolución sobre o expediente tramitado en tanto non resolva a solicitude a Axencia Estatal de Seguridade Aérea, ben expresamente ou por silencio administrativo. Cuarto.- Non obstante a fin de axilizar a tramitación, no suposto do apartado segundo e terceiro anteriores, en tanto se tramita a autorización administrativa sobre servidumes aeronáuticas, incorporaranse aos expedientes de licenzas urbanísticas os informes técnicos e xurídicos necesarios que constaten que as construcións proxectadas se axustan ao ordenamento urbanístico vixente, que os aproveitamentos se axustan aos susceptibles de apropiación e as obras e usos proxectados reúnen as condicións esixibles de seguridade, salubridade, habitabilidade e accesibilidade, de conformidade ao establecido no Capítulo II (intervención na edificación e uso do solo), art.194 e seg. da Lei 9/2002. Desta maneira unha vez recibida a resolución da AESA, poderá resolverse en breve prazo sobre a solicitude de licenza. Isto, sen prexuízo que proceda denegar a licenza por non axustarse o solicitado á normativa do Plan Xeral aprobado e demais normativa urbanística en vigor, neste suposto non procedería esperar á resolución da Axencia Estatal de Seguridade Aérea sobre servidumes aeronáuticas. Quinto.- Proceder a súa publicación no B. O. P., na páxina Web do Concello e no Taboleiro de Anuncios, para xeral coñecemento da poboación.” Oleiros, 1 de setembro de 2009. O Alcalde-Presidente, Asdo.: Angel García Seoane.